Talous- ja sosiaalikomitean lausunto aiheesta: "Ehdotus neuvoston asetukseksi (EY) yleisen tullietuusjärjestelmän mukaisten etuuksien peruuttamisesta Myanmarin liiton teollisuustuotteiden osalta" ja "Ehdotus neuvoston asetukseksi (EY) yleisen tullietuusjärjestelmän mukaisten etuuksien peruuttamisesta Myanmarin liiton maataloustuotteiden osalta"



Virallinen lehti nro C 133 , 28/04/1997 s. 0047



Talous- ja sosiaalikomitean lausunto aiheesta: "Ehdotus neuvoston asetukseksi (EY) yleisen tullietuusjärjestelmän mukaisten etuuksien peruuttamisesta Myanmarin liiton teollisuustuotteiden osalta" (), ja "Ehdotus neuvoston asetukseksi (EY) yleisen tullietuusjärjestelmän mukaisten etuuksien peruuttamisesta Myanmarin liiton maataloustuotteiden osalta" () (97/C 133/16) Neuvosto päätti 21. helmikuuta 1997 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainituista ehdotuksista. Talous- ja sosiaalikomitea päätti nimittää Thomas Ettyn tämän lausunnon yleisesittelijäksi. Talous- ja sosiaalikomitea hyväksyi 343. täysistunnossaan 27. helmikuuta 1997 seuraavan lausunnon. Äänestyksessä annettiin 93 ääntä puolesta, 2 vastaan, ja 2 pidättyi äänestämästä. 1. Komitea, joka palauttaa mieliin lokakuun 19. 20. päivän täysistunnossa 1994 antamansa lausunnon aiheesta "Ehdotus neuvoston asetukseksi (EY) kolmivuotisen yleisen tullietuusjärjestelmän (1995 1997) soveltamisesta tiettyihin kehitysmaista peräisin oleviin teollisuustuotteisiin", asiakirjan "Ehdotus neuvoston asetukseksi yleisten tullietuusjärjestelmän mukaisten etuuksien soveltamisesta tiettyihin kehitysmaista peräisin oleviin maataloustuotteisiin annettujen (EY) asetusten (ETY) N:o 3833/90, (ETY) N:o 3835/90 ja (ETY) N:o 3900/91 jatkamisesta vuoteen 1995" (), huhtikuun 24. 25. päivän täysistunnossa 1996 antamansa lausunnon aiheesta "Ehdotus neuvoston asetukseksi (EY) monivuotisen yleisen tullietuusjärjestelmän soveltamisesta 1 päivään heinäkuuta 1996 30 päivään kesäkuuta 1999 tiettyihin kehitysmaista peräisin oleviin maataloustuotteisiin" () ja varsinkin myönteiset kommenttinsa artikloista, jotka koskevat yleisen tullietuusjärjestelmän väliaikaista peruuttamista kokonaan tai osittain, antaa täyden tukensa komission ehdotukselle peruuttaa asetuksella (EY) N:o 3281/94 perustetun tullietuusjärjestelmän mukaiset etuudet Myanmarin liitolta niin kauan kuin maassa käytetään pakkotyötä. 2. Ehdotus muodostaa erittäin tärkeän ennakkotapauksen. Se on selvä merkki EU:n kauppakumppaneille siitä, että EU aikoo vakavissaan käyttää yleistä tullietuusjärjestelmää sen alkuperäiseen tarkoitukseen, nimittäin parantamaan kehitysmaiden ihmisten oloja myöntämällä kauppaetuuksia ja estämään tullietuuksien väärinkäyttö kannustamalla raportointia maista, joissa ei noudateta EU:n asianomaisissa säädöksissä mainittuja perusihmisoikeuksia. 3. Komissio on noudattanut neuvoston tullietuusjärjestelmästä antamassa asetuksessa (EY) N:o 3281/94 säädettyä menettelyä. Ilmoitettuaan virallisesti tutkimuksen aloittamisesta komissio sai todistusaineistoa monilta asiaan liittyviltä tahoilta, myös Myanmarin sotilasjuntalta (SLORC). Myanmarissa olevan demokraattisesti valitun hallituksen edustajat ja sen johtaja Daw Aung San Suu Kyi, jonka sotilasjuntta SLORC on pitänyt poissa vallasta, kannattivat voimakkaasti EU:n myöntämien tullietuuksien peruuttamista. Komitea haluaa korostaa, kuinka tärkeänä se pitää sitä, että komissio on hoitanut tämän asian erittäin huolellisesti. Tämä muodostaa esimerkin tulevia tapauksia varten ja on varmasti vakuuttanut EU:n kauppakumppanit tutkimusten oikeudenmukaisuudesta ja avoimuudesta. 4. Komitea on komission kanssa täysin samaa mieltä siitä, että pakkotyö todella on Myanmarissa laajalle levinnyt käytäntö. Sille on tyypillistä, että armeija, poliisi ja muut turvallisuusvoimat käyttävät järjestelmällistä pakottamista ja väkivaltaa saadakseen pakkotyövoimaa erityisesti armeijan kanto- ja muihin tehtäviin, suuriin perusrakennehankkeisiin, armeijan omistamiin kaupallisiin hankkeisiin sekä matkailun perusrakenteiden rakentamiseen. Nykyinen tilanne on, että Myanmarin hallitus ei edes pyri lopettamaan pakkotyön käyttöä vaan edistää sitä aktiivisesti. Pakkotyö on nykyisin laajalle levinnyttä, jopa satojen tuhansien ihmisten äärimmäistä hyväksikäyttöä, joka usein johtaa ihmishenkien menetykseen. 5. Myanmarin hallitus kieltäytyi päästämästä EU:n tutkimuskomiteaa maahan. Komissio pahoittelee tätä päätöstä. Komitea suosittaa, että tilanteen Myanmarissa pysyessä muuttumattomana komissio toistaa joka vuosi Myanmarin hallitukselle esittämänsä pyynnön saada lähettää maahan tutkimuskomitea. 6. Myanmarin hallitus on puolustautunut sanomalla, että väitetyt pakkotyökäytännöt ovat itse asiassa osa buddhalaista perinnettä. Komitea on pannut kiinnostuneena merkille, että komission kuulemat buddhalaisuutta harjoittavat todistajat totesivat tämän "kulttuurisen perustelun" perättömäksi. Tässä yhteydessä komitea toistaa kantansa, jonka mukaan ihmisoikeudet ovat universaaleja arvoja, joita hallitukset eivät voi tulkita mielivaltaisen "joustavasti" vedoten sellaisiin tekijöihin kuin kehitystasoon, kulttuuriseen tai uskonnolliseen perinteeseen ja poliittisiin mielipiteisiin. Komitea kehottaa komissiota ottamaan suhteissaan kolmansiin maihin vilpittömästi huomioon tällaiset tekijät niiden noustessa esiin keskusteluissa perustavien ihmisoikeuksien vakavista rikkomuksista. Toisaalta komission tulee varoa valheellisia yrityksiä vedota näihin tekijöihin rikkomuksia kohtaan esitettävän arvostelun väistämiseksi. 7. On hyvin yllättävää, että Myanmarin hallitus viittasi puolustuksessaan pakkotyötä koskevassa ILO:n yleissopimuksessa n:o 29 mainittuihin poikkeuksiin. ILO on jo vuosia arvostellut Myanmarin vakavia pakkotyösopimusten rikkomuksia ja tuominnut ne. Vuosina 1995 ja 1996 kansainvälisen työkonferenssin kertomukseen ratifioitujen yleissopimusten soveltamisesta kirjoitettiin Myanmarista tämän vuoksi jopa oma erityinen kappale. Tämä on ILO:n ratifioitujen yleissopimusten täytäntöönpanovalvonnan voimakkain keino. Järjestelmän tehokkuutta ei tule aliarvioida. ILO ei kuitenkaan voi asettaa sanktioita, joilla on suoranainen taloudellinen vaikutus. 8. Komitea on pannut merkille, että valituksen esittäjät, vapaiden ammattiyhdistysten kansainvälinen liitto VAKL ja Euroopan ammatillinen yhteisjärjestö EAY, ovat 2. tammikuuta 1997 laajentaneet 7. kesäkuuta 1995 esittämänsä valituksen, jonka johdosta komissio päätti aloittaa tutkimukset, koskemaan myös Myanmarin maataloustuotteiden tuontia EU:hun ja sen jäsenvaltioihin. Ne vaativat EU:ta neuvoston 20. kesäkuuta 1996 antaman asetuksen (EY) N:o 1256/96 johdosta, jolla samat yleisen tullietuusjärjestelmän määräykset laajennetaan koskemaan myös maatalousalaa peruuttamaan Myanmarille myönnetyt yleiset tullietuudet myös maataloustuotteiden osalta. Tämä ei valituksen tekijöiden mielestä edellytä uutta tutkimusta, koska neuvoston nykyisessä ehdotuksessa osoitetaan selvästi, että Myanmarissa harjoitetaan järjestelmällistä pakkotyötä. Komitea kannattaa komission 17. helmikuuta tekemää ehdotusta yleisten tullietuuksien peruuttamisesta Myanmarin liiton maataloustuotteiden osalta ja kannattaa päätöstä noudattaa valituksentekijöiden vaatimusta. 9. Komitea toivoo, että Myanmarin sulkeminen EU:n tullietuusjärjestelmän ulkopuolelle yhdessä ILO:n yleissopimuksen n:o 29 mukaisen valvontajärjestelmän kanssa tekee selväksi maata hallitsevalle sotilasjuntalle, että sitä odottaa yhä voimakkaampi kansainvälinen eristäminen, mikäli se jatkaa kansainvälisesti sovittujen perusihmisoikeuksien räikeää rikkomista. 10. EU:n yleinen mielipide on yhä tietoisempi Myanmarissa tapahtuvasta ihmisoikeuksien rikkomisesta. Ammattiliitot ja kansalaisjärjestöt ihmisoikeusryhmät ja kuluttajajärjestöt mukaanlukien ovat kaikki ilmaisseet kannattavansa EU:n jyrkkiä toimia. Ne ovat kampanjoissaan kiinnittäneet säännöllisesti huomiota joissain tapauksissa myös EU:sta tuleviin monikansallisiin yhtiöihin, jotka voivat ainakin epäsuorasti hyötyä Myanmarissa harjoitetusta pakkotyöstä ja jotka investoinneillaan toimittamalla ulkomaanvaluutalla voivat pitää saarretun sotilashallituksen hengissä. Komitea kehottaa komissiota kiinnittämään tähän erityistä huomiota seuratessaan Myanmarin tulevaa kehitystä. 11. Lisäksi komitea kehottaa komissiota tutkimaan sopivia keinoja puuttua ihmisoikeusrikkomuksiin tulevissa tapaamisissa Aseanin kanssa, jonka jäsen Myanmarista pian tulee. Sopiva tie voisi löytyä "rakentavan sitoutumisen" lähestymistavasta, josta keskusteltiin äskettäin EU:n ja Aseanin ministeritapaamisessa Singaporessa. Komission tulee varmistua siitä, ettei Myanmarin liitto pysty Aseanin jäseneksi tultuaan kiertämään yleisten tullietuuksien peruuttamista ketjuttamalla alueellisesti tuotteidensa alkuperämerkintöjä. 12. Lopuksi komitea huomauttaa, että sen mielestä komission tulisi aloittaa virallinen tutkimus Pakistanin tilanteesta, josta VAKL ja EAY jättivät vastaavan valituksen kesäkuussa 1995, samanaikaisesti Myanmarista tekemänsä valituksen kanssa. Tämän suhteen komissio ei ole vieläkään ryhtynyt toimiin, ja Pakistanissa pakkotyöstä kärsii useita miljoonia ihmisiä, osa heistä lapsia. Huolimatta maaliskuussa 1992 hyväksytystä pakkotyön kieltävästä laista Pakistanin hallitus ei ole ryhtynyt käytännön toimiin lain täytäntöönpanemiseksi. ILO on viimeisten kymmenen vuoden aikana jatkuvasti arvostellut Pakistania pakkotyön käytöstä, mutta tämä ei ole johtanut mihinkään näkyviin tuloksiin. Kuten Euroopan parlamentin 14. joulukuuta 1995 hyväksymässä päätöslauselmassa kehotettiin, tulisi aloittaa tutkimus Pakistanissa harjoitetusta pakkotyöstä, aivan kuten tehtiin Myanmarinkin kohdalla. Bryssel, 27. helmikuuta 1997. Talous- ja sosiaalikomitean puheenjohtaja Tom JENKINS () Aikaisemmalta nimeltään Burman liitto. () EYVL N:o C 35, 4.2.1997, s. 14 () EYVL N:o C 397, 31.12.1994 () EYVL N:o C 204, 15.7.1996